Humanismi vetosi, Esa Holappa perustelee ehdokkuuttaan vihreissä.

Aikaisempaan nähden täysi muodonmuutos, Esa Henrik Holappa kommentoi ehdokkuuttaan vihreissä. MARKKU RUOTTINEN

Kansallissosialistisen Suomen vastarintaliikkeen johtajana vuosina 2008-2012 toiminut Esa Henrik Holappa asettuu vihreiden ehdokkaaksi kuntavaaleissa. Holappa on ehdokkaana vihreiden listoilla Oulussa.

Asiasta uutisoi ensimmäisenä Lännen Media.

Holappa kertoo Iltalehdelle, että vihreät edusti hänelle hänen " entisessä elämässään " täysin vastakkaista maailmankuvaa.

- Kannanotot vaikka maahanmuuttoon, ihmisarvoon ja ihmisoikeuksiin vaikuttivat aika kaukaisilta.

Nyt Holappa perustelee ehdokkuuttaan vihreissä puolueen humanismilla.

- Vihreät on tehnyt viimeisen vuoden aikana loistavaa oppositiopolitiikkaa, Holappa kehuu.

Oulun vihreiden puheenjohtaja Marjo Tapaninen sanoo, että puolue haluaa tukea vihan kulttuurista irrottautumista.

- Ihminen voi muuttua, ja tämä on upea esimerkki kasvusta. Ei tässä sinisilmäisiä olla, mutta keskustelut Esan kanssa ovat olleet todella hyviä.

Holappa on ollut aiemmin työkokeilussa Vuolle Setlementti ry:ssä, joka on saanut RAY:lta rahoituksen väkivaltaista ekstremismiä ehkäisevälle RADINET-hankkeelle.

Holappa on kirjoittanut menneisyydestään myös kirjan.